മധ്യവയസ്കന് തലയ്ക്കടിയേറ്റു മരിച്ച സംഭവം: പ്രതിയെ തെളിവെടുപ്പിന് എത്തിച്ചു അടിമാലി: മാങ്കുളം ശേവല്കുടിയില് മധ്യവയസ്കന് കൊല്ലപ്പെട്ട സംഭവത്തിലെ പ്രതി ബിബിന് വില്സനെ പോലീസ് കൃത്യം നടന്ന സ്ഥലത്തെത്തിച്ച് തെളിവെടുപ്പ് നടത്തി. ശേവല്കുടി വരിക്കയില് റോയിയാണ് കൊല്ലപ്പെട്ടത്. ആക്രമണത്തിന് ഉപയോഗിച്ചെന്നു പറയപ്പെടുന്ന ബൈക്കിന്റെ ഷോക്ക് അപ്സോര്ബര് കണ്ടെത്താനായിരുന്നു പോലീസിന്റെ ശ്രമം. ഇത് പുഴയില് എറിഞ്ഞുകളഞ്ഞതായുള്ള പ്രതിയുടെ മൊഴിയുടെ അടിസ്ഥാനത്തില് പോലീസ് പുഴയിലും പരിസരപ്രദേശത്തും തെരച്ചില് നടത്തി. പിന്നീട് പ്രതിയുടെ വീട്ടിനുള്ളില്നിന്നുതന്നെ ആക്രമണത്തിന് ഉപയോഗിച്ച ആയുധം പോലീസ് കണ്ടെടുത്തു. വ്യാഴാഴ്ച രാത്രി പത്തോടെ റോയിയെ ശേവല്കുടി ഭാഗത്തേക്കു പോകുന്ന വഴിയോരത്ത് പരിക്കേറ്റു കിടക്കുന്ന നിലയില് കണ്ടെത്തുകയായിരുന്നു. അടിമാലി താലൂക്കാശുപത്രിയില് എത്തിച്ചെങ്കിലും മരണം സംഭവിച്ചു. അരിയും സാധനങ്ങളും വാങ്ങി റോയി വീട്ടിലേക്ക് പോകുംവഴിയായിരുന്നു ആക്രമണമുണ്ടായത്. മൂന്നാര് സിഐയുടെ നേതൃത്വത്തിലുള്ള പോലീസ് സംഘമാണ് അന്വേഷണത്തിന് നേതൃത്വം നല്കുന്നത്. പ്രതിയും മരണപ്പെട്ട റോയിയും തമ്മിലുണ്ടായ അഭിപ്രായ വ്യത്യാസമാണ് കൊലപാതകത്തില് കലാശിച്ചതെന്നാണ് പോലീസ് നല്കുന്ന വിവരം. വ്യാഴാഴ്ച രാവിലെമുതല് പ്രതിയും മരണപ്പെട്ട റോയിയും തമ്മില് ഒരുമിച്ച് മദ്യപിച്ചിരുന്നതായും സൂചനയുണ്ട്. ഇതിനുശേഷം രാത്രിയില് പ്രതി റോയിയെ ആക്രമിക്കുകയായിരുന്നു. വെള്ളിയാഴ്ചതന്നെ പ്രതിയെ മൂന്നാര് പോലീസ് കസ്റ്റഡിയില് എടുത്തിരുന്നു.